Traian Băsescu nu-l vrea pe Mark Rutte în funcția de secretar general NATO
Traian Băsescu a subliniat necesitatea ca România să respingă propunerea pentru Mark Rutte în funcția de secretar general al NATO. El a declarat că președintele Iohannis are responsabilitatea de a se opune acestei propuneri. Băsescu a adus în discuție șansele lui Iohannis de a ocupa o funcție importantă după încheierea mandatului său.
Fostul președinte a făcut aceste declarații cadrul unei intervenții televizate, de marți, 5 martie.
"În opinia mea funcțiile la Uniunea Europeană sunt ocupate. Dacă este de făcut ceva, e de dat o bătălie împotriva lui Mark Rutte. Mark Rutte este premierul Olandei, om care disprețuiește România, asta-i părerea mea. Și președintele Iohannis are obligația să se bată ca acest individ să nu devină secretar general NATO", consideră Traian Băsescu.
El a discutat despre perspectivele lui Iohannis pentru o funcție europeană. Băsescu sugerează că anticiparea alegerilor prezidențiale ar putea fi legată de acest plan al actualului președinte.
"Cred că singura explicație este legată de opțiunea președintelui Iohannis de a se bate pentru o funcție la nivel european sau la nivel NATO. Altă explicație nu există. Pentru că e dificil să organizezi alegeri în septembrie, să stai cu doi președinți până la sfârșitul lui decembrie. Gândiți-vă, e o perioadă lungă în care ai și președinte ales și președinte în funcție. E dificil.", a precizat Băsescu.
Băsescu face o scurtă analiză a posturilor încă disponibile la nivelul UE
Băsescu a menționat că postul de președinte al Comisiei Europene, considerat cel mai important, este deja stabilit. El a afirmat că Ursula von der Leyen va rămâne președintele Comisiei pentru că beneficiază de sprijinul PPE.
De asemenea, a indicat că postul de președinte al Parlamentului este deja ocupat, menționând că doamna Metsola va candida pentru reînnoirea mandatului său.
În ceea ce privește postul de președinte al Consiliului European, Băsescu a remarcat că acesta va reveni cu siguranță Renew, deoarece Franța trebuie să fie reprezentată în rândul celor patru poziții importante.
Cu privire la funcția de Înalt Reprezentant pentru Afaceri Externe, a subliniat că acesta este ocupat de social-democratul Borrell. El a explicat că socialiștii nu dețin alte portofolii importante, astfel încât funcția de Înalt Reprezentant va rămâne la această formațiune politică.
"Dar aici aș trage un semnal. Și aici vorbește experiența mea în Uniunea Europeană. Dacă vizează un post la UE, trebuie să fie foarte atent, pentru că postul de președinte al Comisiei Europene, care e cel mai important, este dat. Ursula va fi în continuare președinta Comisiei pentru că e susținută de PPE.
Postul de președinte al Parlamentului este dat. Este doamna Metsola care va merge la reînnoirea mandatului său de președinte al parlamentului. Postul de președinte al Consiliului European în mod cert va reveni Renew, pentru că Franța nu poate să rămână fără niciun om din cei patru.
Iar postul de Înalt reprezentant pentru politică externă este ocupat de socialistul Borrell. Socialiștii nu au niciun alt portofoliu important, deci funcția de înalt reprezentant va rămâne la socialiști", spune fostul șef de stat.
Klaus Iohannis "s-a trezit târziu", jocurile au fost făcute
Băsescu consideră că Klaus Iohannis nu s-a implicat destul de devreme în lupta pentru un post în UE.
În ceea ce privește NATO, el a indicat că, dacă SUA s-au angajat alături de Marea Britanie, acest lucru va fi dificil, dar nu imposibil.
În plus, Băsescu a argumentat că România ar trebui să respingă ideea de a-l susține pe Mark Rutte pentru funcția de secretar general NATO. Potrivit lui, România nu ar trebui să sprijine o persoană care s-a manifestat ostil față de țara noastră, adesea fără motive întemeiate.
"Cred că s-a trezit târziu dacă a vrut un post european. Adică jocurile aici par nefinalizate la Uniunea Europeană. La NATO e clar, dacă SUA s-au angajat împreună cu Marea Britanie, va fi greu dar nu imposibil. Deci România trebuie să respingă ideea cu Mark Rutte secretar general NATO. Pentru că este o funcție din care influențezi activitatea publică. În niciun caz pe cea militară. Aici sunt generalii americani care-s șefii operațiunilor.
Dar imaginea publică și ceea ce poți să spui ca civil aflat în fruntea NATO este influențată de secretarul general NATO. Și România nu are nevoie de un om care a dovedit că e ostil acestei țări, de cele mai multe ori fără motiv.
Asta e foarte important și o poate face din poziția de candidat anunțat, s-a autopropus, sau din poziția de șef al statului român. Deci, din punctul ăsta de vedere nu trebuie să te anunți a fi candidat ca să spui "eu, România, nu am încredere în domnul Mark Rutte", a declarat Traian Băsescu pentru Digi24.
Klaus Iohannis, comisar pentru apărare? Traian Băsescu explică
Traian Băsescu este de părere că o eventuală funcție de comisar pentru apărare, pentru Iohannis, nu se situează în vârful ierarhiei la nivelul Uniunii Europene. Fostul președinte explică și motivele pentru care crede acest lucru.
"În Comisia Europeană există o singură funcție importantă. Cea de președinte al Comisiei Europene. În rest totul este sub umbrela președintelui Comisiei Europene.
În al doilea rând, sunt multe funcții care sunt create dar nu generează efecte. Spre exemplu, funcția domnului Borrell. Pare o funcție foarte înaltă dar arătați-mi un stat care sună întâi la Borrell și îl întreabă "domnul Borrell, pot să am următoarea poziție față de Coreea de Sud?
Sau pot să am următoarea poziție față de Taiwan sau față de Rusia?". Nu îl întreabă nimeni nimic pe Borrell. Borrell trebuie să aibă tot timpul grijă să acomodeze poziția generală a statelor Uniunii Europene cu poziția lui ca președinte, ca responsabil chipurile de politica externă a Uniunii. Deci nu el crează politică externă. Ci statele creează politică externă.
În condițiile astea este o funcție înaltă, frumoasă, dar nu cu efecte. Cea de președinte al Comisiei Europene. Sunt miliardele cât casa și iei vaccinuri, iei arme, iei ce vrei, că ești președintele Comisiei Europene. Exagerez puțin, dar ați auzit vreun comisar zicând "dă-mi două miliarde pentru Gaza?".
Nu, dar o să o vedeți pe Ursula care spune dă-mi 5 miliarde pentru Gaza. Peste noapte. Nu sunt scrise în niciun buget, dar asta-i puterea președintelui Comisiei", a precizat Băsescu.